Document ID: 32007D0832

РЕШЕНИЕ НА КОМИСИЯТА
от 13 декември 2007 година
за изменение на Решение 2007/718/ЕО относно някои защитни мерки срещу болестта шап в Кипър
(нотифицирано под номер C(2007) 6251)
(Текст от значение за ЕИП)
(2007/832/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с някои живи животни и продукти с оглед доизграждането на вътрешния пазар (2), и по-специално член 10, параграф 4 от нея,
като има предвид, че:
(1)
Вследствие на скорошната поява на огнища на болестта шап в Кипър бе прието Решение 2007/718/ЕО на Комисията от 6 ноември 2007 г. относно някои защитни мерки срещу болестта шап в Кипър (3) с цел засилване на мерките за контрол на болестта шап, предприети от посочената държава-членка в рамките на Директива 2003/85/ЕО на Съвета от 29 септември 2003 г. относно мерки на Общността за борба с болестта шап (4).
(2)
Решение 2007/718/ЕО определя правила, приложими при изпращането от зоните в Кипър с голям и малък риск, посочени съответно в приложения I и II към посоченото решение („зони с ограничен достъп“), на продукти, смятани за безопасни, които или са произведени преди да бъдат въведени ограниченията в Кипър от първични суровини с произход извън посочените зони с ограничен достъп, или са претърпели ефективна обработка за инактивация на предполагаем вирус на болестта шап.
(3)
В Решение 2007/718/ЕО Комисията определи правила за изпращането на някои категории месо от някои зони, посочени в приложение III към посоченото решение, в които не са регистрирани никакви огнища на болестта шап за период от най-малко 90 дни преди клането и които отговарят на определени специфични условия. Понастоящем посоченото приложение не съдържа списък на зони.
(4)
Въз основа на развитието на ветеринарно-санитарната ситуация в Кипър, и по-специално на благоприятните резултати от протичащото наблюдение, вече е възможно да бъдат определени зоните, които следва да бъдат включени в приложение III към Решение 2007/718/ЕО.
(5)
Предвид настоящата ветеринарно-санитарна ситуация в Кипър е необходимо срокът на прилагане на Решение 2007/718/ЕО да бъде удължен до 31 януари 2008 г.
(6)
Решение 2007/718/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2007/718/ЕО се изменя, както следва:
1.
В член 16 датата „15 декември 2007 г.“ се заменя с датата „31 януари 2008 г.“
2.
Приложение III се заменя с текста на приложението към настоящото решение.
Член 2
Държавите-членки изменят мерките, които прилагат към търговията, така че да ги приведат в съответствие с настоящото решение. Те незабавно информират Комисията за това.
Член 3
Адресати на настоящото решение са държавите-членки.
Съставено в Брюксел на 13 декември 2007 година.

Labels: 17
0
3
6
18